रतिहा मं गहिर अऊ बढ़िया नींद शीला बाघमारे सेती अब सुरता के बात बन गे हवय.
फेर न त नींद परय, अऊ न त आंसू थमे.
शीला बताथें, "हर घड़ी मनटूटहा अऊ तनाव मं रहिथों." वो ह थोकन ठिठक जाथे, फेर वो ह चिड़चिड़ी कस लागथे, "ये सब्बो मोर बच्चादानी हेरवाय के बाद ले सुरु होइस, मोर जिनगी अब हमेसा सेती बदल गे हवय." साल 2008 मं जब आपरेसन करके ओकर कोख ला हेरे गे रहिस, तब वो ह सिरिफ 20 बछर के रहिस. ओकर बाद ले वो ह अवसाद, उसनिंदा, चिड़चिड़ीयाय अऊ कतको सरीर के दीगर पीरा अऊ दरद ले जूझत हवय, जऊन ह भारी लंबा समे तक ले ओकर संग रहिथें.
मानिक संग बिहाये बखत वो ह सिरिफ 12 बछर के रहिस, 18 बछर के होवत ले शीला ह तीन लइका के महतारी बन गे.
वो अऊ मानिक, तऊन करीबन 8 लाख 'ऊस-तोड कामगार' मन मं सामिल हवंय जऊन मन छे महिना कुसियार कटाई के बखत मं मराठवाड़ा इलाका ले प्रवासी रोजी मजूर के रूप मं पलायन करथें, अऊ मार्च ले अक्टूबर के महिना तक ले बुड़ती महाराष्ट्र अऊ कर्नाटक के कुसियार खेत मन मं रहिथें अऊ बूता करथें. साल के बाकि महिना मं शीला अऊ मानिक, जेकर करा अपन खेत नई ये, अपन धन तीर-तखार के गाँव मन मं खेत मजूरी करथें. वो मन नव बौद्ध समाज के आंय.
आपरेसन ले बच्चादानी हेरवाय के बाद के दिक्कत अऊ बीमारी, महाराष्ट्र के ये इलाका मं कऊनो बड़े बात नई ये. साल 2019 मं राज सरकार डहर ले बनाय एक सात झिन के कमेटी के काम ये इलाका मं अचानक ले बढ़े गरभ के बीमारी मन के कारन के पड़ताल करे ला रहिस. ये मं अधिकतर माइलोगन मन बीड मं कुसियार के खेत मन मं मजूरी करेइय्या बनिहारिन रहिन. कमेटी के कहना रहिस के बीमार माइलोगन मन देह अऊ मन के रोग-रई ले जूझत रहिन.
कमेटी के अध्यक्ष डॉ. नीलम गोर्हे रहिन, जऊन ह महाराष्ट्र विधानसभा मं वो बखत उप सभापति रहिन. कमेटी ह अपन सर्वेक्षण के काम 2019 के जून-जुलाई महिना मन मं करिस अऊ ये बखत मं जिला मं कुसियार कटाई के समे मं कम से कम एक बेर आय 82,309 बनिहारिन मन के ऊपर सर्वेक्षण करिस. सर्वेक्षण मं ये सार निकरिस के जऊन 13,861 माइलोगन मन के बच्चा दानी हेरे गे रहिस वो मन ले 45 फीसदी ले जियादा, यानि 6,314 माई लोगन मन ला कऊनो न कऊनो मानसिक धन सरीर के समस्या ले गुजरे ला परे रहिस. ये मं खासकरके उसनिंदा, अवसाद, बिगड़े बेवहार, अऊ पीठ जोड़ मं दरद जइसने दिक्कत मन सामिल रहिन.
दरद खतम करे मलहम अऊ खाय के गोली ले सिरिफ तुरते राहत मिलथे. वो ह डिक्लोफेनैक जेल के एक ठन ट्यूब ला दिखावत कहिथे, "मंय अपन माड़ी अऊ पीठ के दरद सेती, महिना मं ये मलहम के दू ठन ट्यूब बिसोथों." ये मं महिना मं 166 रूपिया लाग जाथे. डॉक्टर डहर ले लिखे कुछु गोली घलो वो हा खाथें. वो ला महिना मं दू बेर ग्लूकोज के बाटल चढ़ाय जाथे, जेकर ले वोला कमजोरी अऊ थकान मं राहत मिल सकय.
आपरेसन के बाद घलो शीला ह प्रवासी मजूर बनके बूता करत हवय. कुसियार के कटई सीजन मं वो ह मानिक के संग कुसियार काटे बुड़ती महाराष्ट्र जाथे. वो ह अपन परिवारला धरके कोल्हापुर मं कुसियार पेराई वाले फैक्ट्री मं जाथे, जऊन ह बीड़ ले करीबन 150 कोस दूरिहा हवय.
शीला ह आपरेसन ले पहिली के दिन ला सुरता करत कहिथे, "हमन जम्मो दिन 16 ले 18 घंटा बूता करत रहेन अऊ करीबन दू टन कुसियार हरेक दिन काट लेवत रहेन." कटाय कुसियार के एक टन के बदले वो मन ला 280 रूपिया 'कोयटा' के दर ले मजूरी मिलत रहिस. 'कोयटा' आखर के मतलब आय वो हंसिया जऊन ह सात फीट ऊंच कुसियार ला काटे मं बऊरे जाथे. फेर बोलचाल के भाखा मं ये आखर ह तऊन जोड़ा सेती बन गे हवय, जेन मन संग मिलके कुसियार काटथें. दू झिन के एक मजूर ला ठेकेदार ह एकमुश्त पइसा बयाना मं देथें.
एक दिन के नागा के घलो दाम देय ला परत रहिस, अऊ मुकादम (मजूर ठेकदार) तऊन दिन के रोजी हरजा मं काट लेवत रहिस.
साल 2020 मं माई किसान मन के हक के बात रखेइय्या पुणे के मकाम नांव के माई लोगन मन के संगठन मन मिलके एक ठन सर्वे रपट जारी करे रहिन, जऊन मं कुसियार कटेइय्या 1,042 माइलोगन मन ले भेंट-घाट के नतीजा बताय गे रहिस. ये भेंट-घाट महाराष्ट्र के आठ जिला मं करे गे रहिस. रपट के मुताबिक, कुसियार कटेइय्या 83 फीसदी माईलोगन मन महवारी बखत कपड़ा बऊरत रहिन. सिरिफ 59 फीसदी माई लोगन करा ये कपड़ा धोय सेती पानी के सुविधा रहिस, फेर 24 फीसदी माईलोगन ओद्दा कपड़ा ला दुबारा बऊरत रहिन.
सेहत सेती खराब ये तरीका कतको स्त्री रोग अऊ दूसर समस्या, जइसने भारी खून जाय अऊ पीरा वाले महवारी के सबले बड़े कारन आय. शीला कहिथें, "मोर पेट के तरी जगा मं सहन ले बहिर दरद रहय, अऊ सफेद पानी घलो जावत रहिस."
शीला अपन नांव मराठी मं लिखे ला छोड़, पढ़े-लिखे बिल्कुले नई जानय, वो ला ये बारे मं पता घलो नई रहिस के संक्रमन के इलाज करे जा सकत रहिस. दूसर बनिहारिन मन के जइसने वो ह घलो बीद के एक ठन निजी अस्पताल मं ये आस ले गे रहिस के दवई ले ले ओकर दरद ले राहत मिलही अऊ ओकर बूता घलो चलत रही अऊ ठेकदार ला हर्जा देय ले घलो बांच जाही.
शीला हा अस्पताल मं सात दिन तक ले रहिस. मानिक ह अपन बचे पइसा अऊ मितान-रिस्तेदार मन ले करजा ले के इलाज के 40,000 रूपिया खरचा करे रहिस.
सरकार के बनाय समिति ह ये बात के पुष्टि करे हवय के सर्वे के 90 फीसदी माइलोगन मन अपन आपरेसन निजी अस्पताल मं कराय हवंय.
मजूरी काटे के डर, मजूर ठेकादार मन के लूट-खसोट नीति, अऊ पइसा के लोभी निजी सर्जन मन के जाल में फंसे बीड ज़िला के कुसियार कटेइय्या माई मजूर मन करा दूसर ला बताय बस इही कहिनी हवय.
शीला के घर ले दू कोस दूरिहा काठोडा गांव के लता वाघमारे के कहिनी कऊनो अलग नहीं ये.
32 बछर के लता कहिथे, "मोला अपन जियें के कऊनो खुसी नई होवय." वो ला अपन बच्चा दानी तब हेरवाय ला परे रहिस जब वो ह सिरिफ 20 बछर के रहिस.
अपन घरवाला रमेश के संग अपन संबंध ला बतावत वो ह कहिथे, "हमर दूनो के मंझा मं मया जइसने कऊनो चीज बांचे नई रह गे हवय." ओकर आपरेसन के बछर भर बाद ले ओकर हालत बदरे लगिस. वो ह हर बखत चिड़चिड़ी रहे लगिस अऊ वो ह अपन घरवाला ले दूरी बना लीस.
खेत मजूरी करे बूता ले निकरे ला पहिली ओकर जम्मो बखत गृहस्थी के छोट-मोठ बूता मं पहा जाथे. वो ह अपनेच धन परोस के कऊनो गांव मं दूसर के खेत मं बूता करथे. वो ला दिन भर के मजूरी 150 रूपिया मिलथे. वो ह माड़ी अऊ पीठ के दरद ले भारी हलकान रहिथे अऊ आय दिन मुड़ी पीरा घलो होथे. राहत पाय वो हा या त गोली खाते धन घरेलू इलाज आजमाथे. वो ह कहिथे, "अइसने मं मंय अपन घरवाला करा कइसे जाय के मन करहूँ."
सिरिफ 13 बछर मं बिहाये लता ह बछर भर के भीतर अपन बेटा आकाश ला जनम देय रहिस. अब ओकर बेटा घलो अपन दाई ददा के संग मं कुसियार के खेत मं मजूरी करथे, जबकि वो ह 12 वीं तक ले पढ़े हवय.
लता के दूसर लइका, बेटी रहिस, फेर वो ननचिक नोनी जब सिरिफ पांच महिना के रहिस, तब कुसियार के खेत मं ट्रेक्टर के चक्का के तरी आ गे रहिस. लइका अऊ नवा जन्मे लइका मन के सेती बुनियादी सुविधा नई होय सेती, कटाई करेइय्या जोड़ा अपन नवा जन्मे लइका अऊ नान नान लइका मन ला खेतेच मं रखे ला मजबूर होथें.
ओकर बर अपन जिनगी के ये दुख ला बताय भारी मुस्किल आय.
अलहन मं अपन बेटी के मरे के बाद घलो लता अऊ रमेश, कुसियार काटे के सीजन मं मजूरी करे ला बहिर जाय मं अपन ला रोके नई सकंय.
महामारी सेती इस्कूल बंद होय अऊ घर मं स्मार्टफ़ोन नई होय सेती ऑनलाइन पढ़ई के दिक्कत ला देखत ओकर बेटी मन ला अपन पढ़ई अधूरा छोड़े ला मजबूर होय ला परिस. साल 2020 मं अंजली के बिहाव हो गे रहिस, अऊ निकिता अऊ रोहिणी बर दमान खोजे जावत हवय.
नीलम गोर्हे के अध्यक्षता वाले कमेटी के सिफ़ारिश मन के तीन बछर बाद घलो वो ला लागू करे के काम भारी धीमा हवय. शीला अऊ लता के मामला ये बात के गवाही देथें के कुसियार कटेइय्या मजूर मन ला साफ पानी, पखाना अऊ अस्थायी घर देय के आदेस सिरिफ कागज मं लिखे के आय.
कमेटी के दूसर सिफारिश आशा अऊ आंगनबाड़ी कार्यकर्ता मन के मंडली बनाय ले रहिस, जेकर ले कुसियार कटेइय्या माई मजूर मन ला सेहत के दिक्कत ला लेके जागरूक करे जाय सकय अऊ बुनियादी स्तर मं निपटे जाय सकय.
जइसने घलो होवय, शीला ,लता अऊ हजारों दीगर माइलोगन मन हरेक बछर जइसने ये सीजन मं घलो कुसियार काटे मं लगे हवंय.वो मं पहिली जइसने फटे चिराय तंबू मं रहिथें - अपन-अपन घर ले हजार-हजार कोस दूरिहा, अऊ अभू घलो साफ-सफई नई होय ले कपड़ा ले बनाय पैड ला बऊरथें.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
